Vrou kritiek, man beseer ná fratsongeluk by winkelsentrum | Maroela Media
'n Vrou is kritiek en nog 'n man beseer nadat die muur van 'n parkeerterrein by 'n Bloemfonteinse winkelsentrum op hulle ineengestort het.
Werner Vermaak, woordvoerder van ER24, het gesê die fratsongeluk het Maandag omstreeks 06:00 gebeur. Volgens Vermaak het 'n bus teen 'n muur van 'n parkeerterrein in die Central Park-winkelsentrum wat ongeveer drie verdiepings hoog is, gebots.
"Omstanders het verduidelik dat stukke van die muur en glas van die vensters bo-op die voetgangers onder op die sypaadjie geval het," het Vermaak gesê. "'n Vrou, vermoedelik in haar 60's, het ernstige kopbeserings opgedoen, terwyl 'n man in sy 30's matige beserings aan sy kop en lyf opgedoen het."
Die twee beseerdes is deur ER24 en die provinsiale nooddienste na die Pelonomi-hospitaal geneem. "Nóg die bestuurder nóg enige passasiers in die bus het beserings opgedoen," het Vermaak gesê.
In hierdie stadium is dit nie duidelik wat die botsing veroorsaak het nie, maar polisie sal verder ondersoek instel.
Daar behoort 'n buffer in die vloer se fondasie aangebring te gewees het aan die binnekant van die muur reeds om hierdie tipe van ongelukke te voorkom.
Indien my stelling korrek is dan is dit uiters swak werk by die beplanning van die gebou. Iemand het dus 'n foutjie gemaak . . .